b'\n_START_ARTICLE_\nGeorge Grosz\n_START_SECTION_\nBiografija\n_START_PARAGRAPH_\nGeorgas Grosas gim\xc4\x97 1893 m. liepos 26 d. Berlyne Karl Gross ir Marie Wilhelmine Schulze \xc5\xa1eimoje. Po to, kai t\xc4\x97vo restoranas bankrutavo, \xc5\xa1eima kur\xc4\xaf laik\xc4\x85 gyveno Stolpe. 1900 m. mirus t\xc4\x97vui \xc5\xa1eima gr\xc4\xaf\xc5\xbeo \xc4\xaf Berlyn\xc4\x85, kur motina vert\xc4\x97si b\xc5\xabsto nuoma ir siuvimu darbinink\xc5\xb3 kvartale. 1902 m. v\xc4\x97l persik\xc4\x97l\xc4\x97 \xc4\xaf Stolp\xc4\x85. 1909\xe2\x88\x921911 m. G. Grosas mok\xc4\x97si  Dresdeno dail\xc4\x97s akademijoje, 1912\xe2\x88\x921914 m. \xe2\x88\x92 Berlyno men\xc5\xb3 ir amat\xc5\xb3 mokykloje. 1910 m. buvo publikuota pirmoji G. Groso karikat\xc5\xabra \xe2\x80\x9eBerliner Tageblatt\xe2\x80\x9c priede \xe2\x80\x9eUlk\xe2\x80\x9c. 1913 m. ruden\xc4\xaf jis mok\xc4\x97si Pary\xc5\xbeiuje, Colarossi akademijoje. Pirmojo pasaulinio karo metu 1914 m. G. Grosas \xc4\xafstojo \xc4\xaf armij\xc4\x85, bet buvo atleistas kitais metais d\xc4\x97l sveikatos, 1917 m. kviestas antr\xc4\x85 kart\xc4\x85, bet v\xc4\x97l atleistas nuo tarnybos. G. Grosas suk\xc5\xabr\xc4\x97 grup\xc4\x99 pie\xc5\xa1ini\xc5\xb3, pa\xc5\xa1iepian\xc4\x8di\xc5\xb3 Vokietijos kariuomen\xc4\x99, kuri\xc5\xb3 garsiausias yra \xe2\x80\x9eTinkamas aktyviai karinei tarnybai\xe2\x80\x9c (1918, Niujorko \xc5\xa1iuolaikinio meno muziejus). 1917 m. G. Grosas, kartu su John Heartfield, anglizavo savo vardus protestuodami prie\xc5\xa1 voki\xc5\xa1kojo nacionalizmo mentalitet\xc4\x85. 1917 m. buvo publikuoti G. Groso litografijos rinkiniai Erste George Grosz-Mappe ir Kleine Grosz-Mappe._NEWLINE_1917\xe2\x88\x921920 m. G. Grosas buvo ry\xc5\xa1ki dadaizmo fig\xc5\xabra Berlyne. 1918 m. \xc4\xafstojo \xc4\xaf Vokietijos komunist\xc5\xb3 partij\xc4\x85. Publikavo a\xc5\xa1trius satyrinius prie\xc5\xa1inius, demaskuojan\xc4\x8dius to meto Veimaro respublikos sanklod\xc4\x85. Garsiausiais i\xc5\xa1 j\xc5\xb3 minimi \xe2\x80\x9eValdan\xc4\x8diosios klas\xc4\x97s veidas\xe2\x80\x9c (1921) ir \xe2\x80\x9eEcce Homo\xe2\x80\x9c (1922). 1920 m. Hans Goltz  galerijoje Miunchene \xc4\xafvyko pirmoji G. Groso personalin\xc4\x97 paroda. \xc5\xa0iuo laikotarpiu G. Grosas i\xc5\xa1kilo kaip vienas fotomonta\xc5\xbeo technikos pionieri\xc5\xb3. Menininkas buvo persekiojamas u\xc5\xbe amoralum\xc4\x85 ir \xc5\xa1ventvagi\xc5\xa1kum\xc4\x85. Pagrindiniais G. Groso satyros objektais buvo politikai, prostitucija, pelno siekimas. G. Grosas savo k\xc5\xabriniuose naudojo akvarel\xc4\x97s technik\xc4\x85, k\xc5\xabr\xc4\x97 portretus._NEWLINE_1933 m. G. Grosas paliko Vokietij\xc4\x85 ir i\xc5\xa1vyko \xc4\xaf JAV. T\xc4\x97vyn\xc4\x97je, kur \xc4\xafsigal\xc4\x97jo nacionalsocialist\xc5\xb3 partija, jis buvo pavadintas \xe2\x80\x9ekult\xc5\xabriniu bol\xc5\xa1eviku Nr. 1\xe2\x80\x9c. JAV G. Grosas mok\xc4\x97 Niujorko dail\xc4\x97s student\xc5\xb3 lygoje. Jis apleido satyrik\xc4\x85, prad\xc4\x97jo tapyti romantizuotus peiza\xc5\xbeus, nartiurmortus ir, retkar\xc4\x8diais, apokaliptinius ateities paveikslus. G. Grosas pergyveno d\xc4\x97l to, kad nebuvo pripa\xc5\xbeintas kaip tapytojas, ir \xc5\xa1iuo metu vis\xc5\xb3 pirma vertinamas d\xc4\x97l talenting\xc5\xb3 satyrini\xc5\xb3 Veimaro respublikos laik\xc5\xb3 k\xc5\xabrini\xc5\xb3. 1938 m. G. Grosas pri\xc4\x97m\xc4\x97 JAV pilietyb\xc4\x99. 1946 m. Niujorke buvo publikuota jo autobiografija \xe2\x80\x9eMa\xc5\xbeas Taip ir didelis Ne\xe2\x80\x9c. 1959 m. G. Grosas gr\xc4\xaf\xc5\xbeo \xc4\xaf Berlyn\xc4\x85, kur  mir\xc4\x97 1959 m. liepos 6 d. po to, kai nuvirto laiptais.'